ჩუგაჩის მთები
ჩუგაჩის მთები, ჩუგაჩი (ინგლ. Chugach Mountains) — ქედი აშშ-ის ალასკის შტატში. ჩრდილოეთით შემოზღუდულია მდინარეების მატანუსკისა და კოპერის ხეობებით. სიგრძე დაახლოებით 400 კმ. მაქსიმალური სიმაღლე 4016 მ (მწვერვალი მარკუს-ბეიკერი). არის მყინვარები, რომელთაგან აღსანიშნავია მყინვარი კოლუმბია, რომელიც ზღვის დონეს აღწევს. მნიშვნელოვანია აგრეთვე ბერინგის მყინვარი, რომლის სიგრძეა 190 კმ. გამყინვარების საერთო ფართობი 21,6 ათ. კმ²-ს აღწევს. ბევრია ტბა და მდინარე. გეოლოგიური თვალსაზრისით მიეკუთვნება წყნარი ოკეანის კორდილიერებს. ფერდობები 600 მ სიმაღლემდე შემოსილია წიწვოვანი ტყით, უფრო მაღლა — ალპური მდელოა. ჩუგაჩის მთების სამხრეთით მდებარეობს ქალაქი ანკორიჯი. ჩუგაჩის მთები ჩუგაჩის საშტატო პარკისა და ჩუგაჩის ეროვნული ტყის ნაწილია. პოპულარულია თხილამურებით სრიალი, საფეხმავლო ტურიზმი, ველოსიპედით სიარული.